CELEX: 
Language: et
Date: 2020-02-13 00:00:00
Title: KOMISJONI DELEGEERITUD MÄÄRUS (EL) …/…, millega parandatakse delegeeritud määrust (EL) 2019/934 viinamarjasaaduste varude turustamisel kehtiva üleminekukorra osas

EUROOPA
                           KOMISJON
                                                   Brüssel, 13.2.2020
                                                   C(2020) 672 final
                 KOMISJONI DELEGEERITUD MÄÄRUS (EL) …/…,
                                        13.2.2020,
   millega parandatakse delegeeritud määrust (EL) 2019/934 viinamarjasaaduste varude
                        turustamisel kehtiva üleminekukorra osas
ET                                                                                   ET
 ---pagebreak---                                            SELETUSKIRI
   1.        DELEGEERITUD ÕIGUSAKTI TAUST
   Komisjoni delegeeritud määrus (EL) 2019/934, millega täiendatakse Euroopa Parlamendi ja
   nõukogu määrust (EL) nr 1308/2013 muu hulgas seoses viinamarjasaaduste tootmisele ja
   säilitamisele kehtivate lubatud veinivalmistustavade ja piirangutega, võeti vastu 12. märtsil
   2019. Delegeeritud määrusega (EL) 2019/934 on asendatud ja kehtetuks tunnistatud
   komisjoni määrus (EÜ) nr 606/2009 ning kehtestatud lubatud veinivalmistustavad ja
   piirangud, mida ELis viinamarjasaaduste suhtes kohaldatakse.
   Käesoleva delegeeritud määruse eelnõuga parandatakse delegeeritud määruse (EL) 2019/934
   artiklis 15 olev viga, et tagada, et delegeeritud määruse (EL) 2019/934 jõustumise ja
   kohaldamise kuupäeva vahelisel ajal toodetud viinamarjasaadusi võib turustada.
   2.        ÕIGUSAKTI VASTUVÕTMISELE EELNENUD KONSULTEERIMINE
   10. juulil 2019 palus Itaalia komisjonil selgitada komisjoni määruse (EÜ) nr 606/2009
   kehtetuks tunnistamise ning delegeeritud määruse (EL) 2019/934 jõustumise ja kohaldamise
   kuupäevi. Komisjon, olles analüüsinud delegeeritud määruse (EL) 2019/934 artiklit 15
   (üleminekukord) ja artiklit 17 (jõustumine ja kohaldamine), avastas vea artiklis 15, milles
   tuleks delegeeritud määruse (EL) 2019/934 jõustumise kuupäeva asemel viidata selle määruse
   kohaldamise kuupäevale.
   Seega teavitas komisjon põllumajandusturgude ühise turukorralduse eksperdirühma veiniga
   tegeleva alarühma 17. juulil ja 5. detsembril 2019 toimunud koosolekutel eksperte vajadusest
   parandada delegeeritud määrust (EL) 2019/934 ning tutvustas kavandatud parandust. Sellega
   seoses vastuväiteid ei esitatud.
   3.        DELEGEERITUD ÕIGUSAKTI ÕIGUSLIK KÜLG
   Delegeeritud määruse (EL) 2019/934 artiklit 15 on vaja parandada, et hõlmata delegeeritud
   määruse (EL) 2019/934 jõustumise kuupäeva (27. juuni 2019) ja selle määruse kohaldamise
   kuupäeva (7. detsember 2019) vahelisel ajal vastavalt komisjoni määruse (EÜ) nr 606/2009
   sätetele toodetud tooted. Praegune sõnastus lubab turustada vastavalt komisjoni määruse (EÜ)
   nr 606/2009 sätetele toodetud viinamarjasaadusi enne delegeeritud määruse (EL) 2019/934
   jõustumise kuupäeva, kuid ei luba turustada kõnealuse määruse jõustumise ja kohaldamise
   kuupäeva vahelisel ajal toodetud viinamarjasaadusi. Selleks et lubada turustada 2019. aastal
   korjatud viinamarjadest valmistatud tooteid, tuleb delegeeritud määruse (EL) 2019/934
   artiklis 15 asendada viide „jõustumise kuupäevale“ viitega „kohaldamise kuupäevale“.
   Kuna see muudatus mõjutab delegeeritud õigusakti sisu, on sobivaks vahendiks komisjoni
   delegeeritud määrus, millega parandatakse delegeeritud määrust (EL) 2019/934. Seda
   kohaldatakse, kui Euroopa Parlament ega nõukogu ei esita vastuväiteid kahekuulise
   ajavahemiku jooksul, mida võidakse pikendada täiendava kahe kuu võrra.
ET                                                1                                              ET
 ---pagebreak---                        KOMISJONI DELEGEERITUD MÄÄRUS (EL) …/…,
                                                   13.2.2020,
     millega parandatakse delegeeritud määrust (EL) 2019/934 viinamarjasaaduste varude
                               turustamisel kehtiva üleminekukorra osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL)
   nr 1308/2013, millega kehtestatakse põllumajandustoodete ühine turukorraldus ning millega
   tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ)
   nr 1037/2001 ja (EÜ) nr 1234/2007,1 eriti selle artikli 75 lõiget 2 ja artikli 80 lõiget 4,
   ning arvestades järgmist:
   (1)     Komisjoni delegeeritud määrusega (EL) 2019/9342 on asendatud ja kehtetuks
           tunnistatud komisjoni määrus (EÜ) nr 606/20093. Pärast delegeeritud määruse (EL)
           2019/934 avaldamist avastati viga selle määruse teksti kõigis keeleversioonides.
   (2)     See viga puudutab viinamarjasaaduste varude turustamisel kehtivat üleminekukorda,
           mis on sätestatud delegeeritud määruse (EL) 2019/934 artiklis 15. Määrust (EÜ) nr
           606/2009 kohaldati kuni 6. detsembrini 2019. Delegeeritud määrus (EL) 2019/934
           jõustus 27. juunil 2019. Et ettevõtjatel oleks piisavalt aega uute eeskirjadega
           kohanemiseks, otsustati määrata kõnealuse määruse kohaldamise kuupäevaks 7.
           detsember 2019.
   (3)     Delegeeritud määruse (EL) 2019/934 artikliga 15 ette nähtud üleminekukord oli
           mõeldud selleks, et lubada turule lasta viinamarjasaadusi, mis on vastavalt määruse
           (EÜ) nr 606/2009 sätetele toodetud enne delegeeritud määruse (EL) 2019/934
           kohaldamise kuupäeva. Delegeeritud määruse (EL) 2019/934 artiklis 15 on aga
           viidatud kõnealuse määruse kohaldamise kuupäeva asemel selle määruse jõustumise
           kuupäevale. Sellise viitamise ettekavatsematu tagajärg on, et uuest 2019. aasta saagist
           vastavalt määruse (EÜ) nr 606/2009 sätetele toodetud viinamarjasaadusi ei tohi
           turustada juhul, kui need toodeti delegeeritud määruse (EL) 2019/934 jõustumise
           kuupäeval või pärast seda.
   (4)     Et lubada vastavalt määruse (EÜ) nr 606/2009 sätetele ajavahemikus 27. juunist kuni
           6. detsembrini 2019 toodetud viinamarjasaaduste turustamist, tuleks parandada
           delegeeritud määruse (EL) 2019/934 artiklis 15 sätestatud üleminekukorda nii, et see
           ajavahemik oleks kaetud.
   1
           ELT L 347, 20.12.2013, lk 671.
   2
           Komisjoni 12. märtsi 2019. aasta delegeeritud määrus (EL) 2019/934, millega täiendatakse Euroopa
           Parlamendi ja nõukogu määrust (EL) nr 1308/2013 seoses viinamarjakasvatusaladega, kus saaduste
           alkoholisisaldust võib suurendada, viinamarjasaaduste tootmisele ja säilitamisele kehtivate lubatud
           veinivalmistustavade ja piirangutega, kõrvalsaaduste minimaalse alkoholisisalduse ja nende
           kõrvaldamisega ning Rahvusvahelise Viinamarja- ja Veiniorganisatsiooni (OIV) toimikute
           avaldamisega (ELT L 149, 7.6.2019, lk 1).
   3
           Komisjoni 10. juuli 2009. aasta määrus (EÜ) nr 606/2009, millega kehtestatakse nõukogu määruse (EÜ)
           nr 479/2008 teatavad rakenduseeskirjad seoses viinamarjasaaduste kategooriate, veinivalmistustavade ja
           asjaomaste piirangutega (ELT L 193, 24.7.2009, lk 1).
ET                                                      2                                                         ET
 ---pagebreak---    (5)    Seepärast tuleks delegeeritud määrust (EL) 2019/934 vastavalt parandada.
   (6)    Delegeeritud määruse (EL) 2019/934 viga vajab parandamist, et lubada turustada
          ajavahemikus 27. juunist kuni 6. detsembrini 2019 toodetud viinamarjasaadusi.
          Seepärast tuleks käesolevat parandusmäärust kohaldada tagasiulatuvalt alates
          27. juunist 2019,
   ON VASTU VÕTNUD KÄESOLEVA MÄÄRUSE:
                                              Artikkel 1
   Delegeeritud määrust (EL) 2019/934 parandatakse järgmiselt.
   Artikkel 15 asendatakse järgmisega:
                                            „Artikkel 15
                                          Üleminekukord
   Enne käesoleva määruse kohaldamise kuupäeva valmistatud viinamarjasaaduste varud võib
   kooskõlas enne asjaomast kuupäeva kehtinud eeskirjadega inimtoiduna tarbimisse saata“.
                                              Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse alates 27. juunist 2019.
   Käesolev määrus on tervikuna siduv ja vahetult kohaldatav kõikides liikmesriikides.
   Brüssel, 13.2.2020
                                               Komisjoni nimel
                                               president
                                               Ursula VON DER LEYEN
ET                                                3                                         ET